b'\n_START_ARTICLE_\nIzmit\n_START_SECTION_\nCondi\xc8\x9biile favorizante ale dezvolt\xc4\x83rii industriale\n_START_PARAGRAPH_\nLa sf\xc3\xa2r\xc8\x99itul primului r\xc4\x83zboi mondial \xc3\xaen Istanbul au p\xc4\x83truns trupe de ocupa\xc8\x9bie ale alia\xc8\x9bilor din Antant\xc4\x83 \xc8\x99i pe l\xc3\xa2ng\xc4\x83 alte \xc3\xaentinse teritorii Turcia, fostul Imperiul Otoman, a pierdut o parte din teritoriul s\xc4\x83u european \xc3\xaen favoarea Greciei. Consider\xc3\xa2nd Istanbul-ul o pozi\xc8\x9bie vulnerabil\xc4\x83 \xc3\xaentr-un posibil r\xc4\x83zboi viitor, guvernul republican turc a evitat s\xc4\x83 mai concentreze \xc3\xaen metropol\xc4\x83 unele ramuri industriale vitale pentru economie. Ca urmare investi\xc8\x9biile industriale majore ale secolului al 20-lea s-au deplasat c\xc4\x83tre Izmit, fosta cetate antic\xc4\x83 Nicomedia, ora\xc8\x99 care se bucura de dou\xc4\x83 mari avantaje. Se g\xc4\x83sea nu prea departe de aglomeratul Istanbul, de unde putea atrage for\xc8\x9b\xc4\x83 de munc\xc4\x83 \xc8\x99i men\xc8\x9binea avantajul unei deschideri la mare. La Izmit s-au dezvoltat o mare parte a industriilor grele din \xc8\x9bar\xc4\x83, siderurgie, construc\xc8\x9bii navale \xc8\x99i auto, rafin\xc4\x83rii, industrii pentru obiecte electrocasnice, fabrici de ciment \xc8\x99i chimice, etc. Pe apele golfului Izmit \xc8\x99i \xc3\xaen port, mul\xc8\x9bime de nave cu carene albe, negre, sau ro\xc8\x99ii par interesate de ce se \xc3\xaent\xc3\xa2mpl\xc4\x83 pe \xc8\x9b\xc4\x83rmuri.\n_START_SECTION_\nPozi\xc8\x9bionare geografic\xc4\x83\n_START_PARAGRAPH_\nGolful Izmit este un golf \xc3\xaengust \xc8\x99i prelung al vastului bazin de pr\xc4\x83bu\xc8\x99ire al M\xc4\x83rii Marmara. El p\xc4\x83trunde ad\xc3\xa2nc \xc3\xaen uscatul Anatoliei. Ora\xc8\x99ul Izmit \xc3\xaembrac\xc4\x83 partea extrem r\xc4\x83s\xc4\x83ritean\xc4\x83 a golfului cu acela\xc8\x99i nume. Pozi\xc8\x9bionarea lui \xc3\xaen aria de radia\xc8\x9bie a metropolei Istanbul \xc8\x99i deschiderea la mare i-au asigurat condi\xc8\x9bii optime de dezvoltare industrial\xc4\x83 \xc3\xaencep\xc3\xa2nd cu prima partea secolului al 20-lea. Din nenorocire ora\xc8\x99ul s-a dezvoltat chiar pe traiectul faliei seismice nord-anatoliene, falie de-a lungul c\xc4\x83reia pl\xc4\x83cile tectonice lucreaz\xc4\x83 continuu, f\xc4\x83c\xc3\xa2nd scoar\xc8\x9ba terestr\xc4\x83 extrem de nesigur\xc4\x83 \xc8\x99i periculoas\xc4\x83. Este aceea\xc8\x99i falie care face din Istanbul metropola cea mai nesigur\xc4\x83 seismic din lume \xc8\x99i care se prelinge spre apus p\xc3\xa2n\xc4\x83 \xc3\xaen bazinul egeean. Amenin\xc8\x9barea s-a transformat \xc3\xaen realitate de foarte multe ori. Chiar de foarte cur\xc3\xa2nd, \xc3\xaen zorii zilei de 17 august 1999, ora\xc8\x99ul a fost zguduit de un cutremur devastator. A r\xc4\x83pit via\xc8\x9ba a 17.118 locuitori \xc8\x99i a l\xc4\x83sat peste 30.000 de r\xc4\x83ni\xc8\x9bi. Imensele pagube materiale au dat la iveal\xc4\x83 \xc8\x99i grave caren\xc8\x9be \xc3\xaen industria construc\xc8\x9biilor moderne din Turcia, p\xc3\xa2n\xc4\x83 la limita incon\xc8\x99tien\xc8\x9bei proiectan\xc8\x9bilor \xc8\x99i a executan\xc8\x9bilor.\n_START_SECTION_\nIstoric\n_START_PARAGRAPH_\nTemeliile ora\xc8\x99ului s-au pus \xc3\xaen anul 264 e.A, de c\xc4\x83tre Nicomedes I, regele Bythiniei, care l-a numit Nicomedia. In apropiere existase o veche colonie a cet\xc4\x83\xc8\x9bii grece\xc8\x99ti Megara, numit\xc4\x83 Olbia, cunoscut\xc4\x83 \xc8\x99i sub numele de Astacos. In luptele ce au urmat mor\xc8\x9bii lui Alexandru cel Mare \xc3\xaentre generalii s\xc4\x83i, numi\xc8\x9bidiadohi,pentru \xc3\xaemp\xc4\x83r\xc8\x9birea imperiului mo\xc8\x99tenit, generalul Lysimachos a distrus Olbia. Ora\xc8\x99ul s-a aflat probabil \xc3\xaen tab\xc4\x83ra sau sub st\xc4\x83p\xc3\xa2nirea vremelnic\xc4\x83 a altui competitor dintre diadohi._NEWLINE_La Nicomedia \xc8\x99i-a sf\xc3\xa2r\xc8\x99it zilele un alt conduc\xc4\x83tor celebru de o\xc8\x99ti al antichit\xc4\x83\xc8\x9bii, Hannibal, cel care i-a umilit pe romani chiar pe p\xc4\x83m\xc3\xa2ntul Italiei Italia. Afl\xc3\xa2ndu-se refugiat la curtea regelui Prusias al Bythiniei a fost tr\xc4\x83dat de acela \xc3\xaen anul 183 e.A, la cererea romanilor. Pentru a nu c\xc4\x83dea \xc3\xaen m\xc3\xa2inile acelora a preferat s\xc4\x83 se sinucid\xc4\x83 prin otr\xc4\x83vire. Dup\xc4\x83 patru secole, \xc3\xaemp\xc4\x83ratul roman Septimiu Sever (193-211 e.N) a dispus s\xc4\x83 se ridice un morm\xc3\xa2nt demn de str\xc4\x83lucitul general cartaginez la Libyssa (azi Dil) pe malul golfului Izmit de ast\xc4\x83zi._NEWLINE_Tot la Nicomedia s-a n\xc4\x83scut \xc8\x99i renumitul istoric antic Arrianus(86-160 e.N). Dup\xc4\x83 anul 130 e.A, Nicomedia a fost luat\xc4\x83 \xc3\xaen st\xc4\x83p\xc3\xa2nire de Imperiul Roman, f\xc4\x83c\xc3\xa2nd parte din provincia Asia. Sub st\xc4\x83p\xc3\xa2nirea roman\xc4\x83 cetatea a primit statutul de colonia. Imp\xc4\x83ratul reformator Diocletianus (284-305 e.N.) \xc8\x99i-a stabilit aici re\xc8\x99edin\xc8\x9ba \xc3\xaentr-un somptuos palat, ridicat \xc3\xaenaintea celui de l\xc3\xa2ng\xc4\x83 Salona, pe coasta Dalma\xc8\x9biei, \xc3\xaen actualul ora\xc8\x99 Split. Astfel Nicomedia a devenit capitala p\xc4\x83r\xc8\x9bii de r\xc4\x83s\xc4\x83rit a Imperiului Roman \xc3\xaentre anii 284-305 e.N._NEWLINE_Constantin cel Mare (307-337 e.N.) i-a urmat exemplul dup\xc4\x83 c\xc3\xa2teva decenii prin vila sa de la Ancyron \xc3\xaen care \xc8\x99i-a dat ultima suflare, sub acela\xc8\x99i cer al Nicomediei, \xc3\xaen anul 337 e.N., Constantin \xc8\x99i-a stabilit re\xc8\x99edin\xc8\x9ba la Nicomedia numai c\xc3\xa2\xc8\x9biva ani, \xc3\xaentre 324-330 e.N, timp \xc3\xaen care a amenajat o nou\xc4\x83 capital\xc4\x83 a imperiului la Byzantion, viitorul Constantinopolis. Moartea i-a survenit \xc3\xaent\xc3\xa2mpl\xc4\x83tor la Nicomedia, la 22mai 337 e.N, pe c\xc3\xa2nd se afla \xc3\xaen drum spre frontiera r\xc4\x83s\xc4\x83ritean\xc4\x83 unde reizbucnise r\xc4\x83zboiul cu per\xc8\x99ii condu\xc8\x99i de regele \xc8\x98apur al II-lea. Botezul \xc3\xaemp\xc4\x83ratului pe patul de moarte a fost celebrat de episcopul Eusobius de Nicomedia \xc3\xaen ritul arian, rit care nu recuno\xc8\x99tea natura divin\xc4\x83 a lui Iisus Christos. Cert este c\xc4\x83 \xc3\xaemp\xc4\x83ratul Constantin cel Mare a sprijinit cre\xc8\x99tinismul \xc3\xaen imperiu pentru a respecta credin\xc8\x9ba mamei sale, Helena._NEWLINE_Atunci, la \xc3\xaenceputul sec. al 4-lea, Nicomedia a atins maxima sa importan\xc8\x9b\xc4\x83 \xc8\x99i bog\xc4\x83\xc8\x9bie. Cu dou\xc4\x83 secole \xc3\xaenainte, pe timpul \xc3\xaemp\xc4\x83ratului Traian (98-117 e.N), guvernatorul Plinius cel T\xc3\xa2n\xc4\x83r l\xc4\x83uda monumentele ora\xc8\x99ului: senatul, forul \xc8\x99i templul zei\xc8\x9bei Cybele._NEWLINE_Dup\xc4\x83 fondarea Constantinopolului (330 e.N.), Nicomedia a r\xc4\x83mas o capital\xc4\x83 provincial\xc4\x83. Dou\xc4\x83 cutremure ulterioare, din anii 358-363 e.N, au lovit dur ora\xc8\x99ul imperial, distrug\xc3\xa2nd \xc8\x99i fortifica\xc8\x9biile datorate lui Diocletianus (284-305 e.N.) \xc8\x99i abandonate definitiv \xc3\xaen sec. al 7-lea e.N. In pofida aten\xc8\x9biei binevoitoare a \xc3\xaemp\xc4\x83ra\xc8\x9bilor bizantini din sec. 5-6 e.N., ora\xc8\x99ul nu \xc8\x99i-a mai atins vechea importan\xc8\x9b\xc4\x83, mul\xc8\x9bumindu-se cu un rol regional, \xc3\xaen concuren\xc8\x9b\xc4\x83 cu Niceea din apropiere._NEWLINE_Catastrofele care au lovit regiunea \xc3\xaen sec. al 7-lea \xc8\x99i al 8-lea, invaziile persane \xc8\x99i arabe, rebeliunile din Imperiul Bizantin, cutremurul din anul 740 \xc8\x99i revenirea ciumei din anul 747, au avut un impact negativ asupra Nicomediei, ea r\xc4\x83m\xc3\xa2n\xc3\xa2nd numai o baz\xc4\x83 militar\xc4\x83 disputat\xc4\x83 de puterea central\xc4\x83 bizantin\xc4\x83 \xc3\xaen raport cu invadatorii \xc8\x99i cu rebelii. Anul 840 consemneaz\xc4\x83 ora\xc8\x99ul drept capital\xc4\x83 a Themei Thema biyantine Optimatoi. Prin anul 845, geograful arab Ibn Hurdadbeh a descris ora\xc8\x99ul ca fiind \xc3\xaen ruin\xc4\x83, servind ca escal\xc4\x83 pe drumul spre Constantinopol. Pe atunci ora\xc8\x99ul antic, cu cartierele sale portuare, fusese abandonat, popula\xc8\x9bia retr\xc4\x83g\xc3\xa2ndu-se pe acropolis-ul fortificat, un kastron (castru) bizantin._NEWLINE_Pierderea gradual\xc4\x83 a controlului bizantin \xc3\xaen Asia Mic\xc4\x83, \xc3\xaen sec. al 11-lea, a \xc3\xaent\xc4\x83rit rolul strategic al ora\xc8\x99ului, transform\xc3\xa2ndu-l \xc3\xaen principala baz\xc4\x83 de plecare a campaniilor bizantine \xc3\xaempotriva turcilor selciukizi. In 1080 \xc3\xaemp\xc4\x83ratul Alexis I-ul Comnen (Alexios I-ul \xc3\xaen termeni grece\xc8\x99ti)a plecat de aici \xc3\xaen campanie. Ora\xc8\x99ul a servit \xc8\x99i ca etap\xc4\x83 pe drumul crucia\xc8\x9bilor spre P\xc4\x83m\xc3\xa2ntul Sf\xc3\xa2nt, mai ales \xc3\xaen anii 1096, 1097 \xc8\x99i 1147, adic\xc4\x83 pe timpul cruciadelor a I-a \xc8\x99i a II-a. Istoricii primelor dou\xc4\x83 cruciade, Etienne de Blois \xc8\x99i Odon de Deuil, s-au ar\xc4\x83tat impresiona\xc8\x9bi de peisajul dezolant oferit de ruinele antice, ale Nicomediei._NEWLINE_Dup\xc4\x83 cucerirea Constantinopolului de c\xc4\x83tre crucia\xc8\x9bii apuseni din cruciada a IV-a, Nicomedia s-a aflat \xc3\xaen centrul disputelor dintre apusenii tr\xc4\x83d\xc4\x83tori ai cre\xc8\x99tin\xc4\x83t\xc4\x83\xc8\x9bii \xc8\x99i micul Imperiu Bizantin de Niceea, \xc3\xaentre 1204 \xc8\x99i 1240. In final ora\xc8\x99ul a fost recuperat de bizantinul Ioan al III-lea Vatatzes, \xc3\xaemp\xc4\x83rat de Niceea._NEWLINE_La sf\xc3\xa2r\xc8\x99itul sec. al 11-lea, \xc3\xaentre 1078 \xc8\x99i 1087, ora\xc8\x99ul a c\xc4\x83zut \xc3\xaen st\xc4\x83p\xc3\xa2nirea turcilor selciukizi. Inc\xc4\x83 pe atunci se redusese la o locuire numai pe acropolis, \xc3\xaentr-un patrulater fortificat cu laturile de 200-300 de metri lungime \xc8\x99i circa 150 de metri l\xc4\x83\xc8\x9bime. Locuitorii \xc3\xaenchi\xc8\x99i pe acropolis erau desp\xc4\x83r\xc8\x9bi\xc8\x9bi de apele golfului Izmit de azi de vestigiile unor cartiere antice abandonate._NEWLINE_Acropolisul a fost fortificat de c\xc4\x83tre bizantini \xc3\xaentr-o \xc3\xaencercare disperat\xc4\x83 de a-l men\xc8\x9bine ca pozi\xc8\x9bie \xc3\xaenaintat\xc4\x83 \xc3\xaempotriva turcilor. In prima parte a sec. al 14-lea, Nicomedia a trecut pentru totdeauna \xc3\xaen st\xc4\x83p\xc3\xa2nirea t\xc3\xa2n\xc4\x83rului stat otoman, urm\xc3\xa2nd apoi o evolu\xc8\x9bie secular\xc4\x83 \xc3\xaen anonimat. Ora\xc8\x99ul a fost blocat de dou\xc4\x83 ori de c\xc4\x83tre otomani, \xc3\xaen 1304 \xc8\x99i 1330, \xc3\xaenainte de a sucomba \xc3\xaen 1337. Rede\xc8\x99teptarea datorat\xc4\x83 revolu\xc8\x9biei industriale din sec. al 20-lea \xc8\x99i dezvoltarea ora\xc8\x99ului pe coordonate moderne, lipsite de particularit\xc4\x83\xc8\x9bi, nu l-a ajutat \xc3\xaen atractivitate turistic\xc4\x83.\n_START_SECTION_\nUrbanism \xc8\x99i monumente\n_START_PARAGRAPH_\nInc\xc4\x83 \xc3\xaenainte de ultimul dezastru seismic Izmitul nu prezenta interes urbanistic \xc8\x99i turistic, fiind un ora\xc8\x99 tipic industrial, cu o arhitectur\xc4\x83 f\xc4\x83r\xc4\x83 personalitate, aglomerat \xc8\x99i cu prea pu\xc8\x9bine m\xc4\x83rturii materiale ale trecutului. Singurul monument valoros este moscheea Pertev Pa\xc8\x99a, exemplu al arhitecturii clasice otomane, crea\xc8\x9bie din sec. al 16-lea aenumitului arhitect Sinan (Mimar Sinan). Se mai pot vedea ruine ale acropolisului antic, pu\xc8\x9bin interesante, dat\xc3\xa2nd din epoca roman\xc4\x83 \xc8\x99i un turn cu orologiu din sec. al 19-lea, exemplu de arhitectur\xc4\x83 europenizat\xc4\x83. ridicarea unor astfel de turnuri cu orologiu a constituit o adev\xc4\x83rat\xc4\x83 mod\xc4\x83 pentru ora\xc8\x99ele turce\xc8\x99ti \xc3\xaen sec. al 19-lea.\n_START_SECTION_\nCei 20.000 de martiri de la Nicomedia\n_START_PARAGRAPH_\nSursele Bisericii cre\xc8\x99tine de la \xc3\xaenceputuri consemneaz\xc4\x83 executarea a circa 20.000 de cre\xc8\x99tini la Nicomedia \xc3\xaen Bithynia, pe timpul unei perzecu\xc8\x9bii extinse \xc3\xaentre anii 303-305 e.N, pe timpul domniei asociate a \xc3\xaemp\xc4\x83ra\xc8\x9bilor Diocletianus \xc8\x99i Maximianus. Anul 305 e.N a fost chiar anul ie\xc8\x99irii benevole de la domnie a lui Diocletianus. S-a vorbit de circa 200 de execu\xc8\x9bii pe s\xc4\x83pt\xc4\x83m\xc3\xa2n\xc4\x83, dintre care foarte multe prin ardere pe rug.'